《题廉孝廉小万柳堂图同凤孙作》
清代·盛昱

北人入中土，始自黄炎战。营卫无常处，行国俗未变。

淳维王故地，不同不窋窜。长城绝来往，哑哑南北雁。

耕牧风俗殊，壤地咫尺判。李唐一代贤，代北殷士裸。

辽金干戈兴，岛索主奴怨。真人铁木真，一怒九州奠。

畏吾廉孟子，秀出中州彦。烟波万柳堂，裙屐新荷宴。

《诗》《书》泽最长，胡越形无间。色目多贤才，耦俱散州县。

汴上石田集，淮南廷心传。终怜右榜人，不敌怯薛健。

台阁无仁贤，天下遂畔乱。沙顿亦名家，凄凉归旧院。

文正孔子戒，哲人有先见。至今食旧德，士族江南冠。

孝廉尤绝特，翩翩富文翰。薄宦住京师，故国乔木恋。

堂移柳尚存，憔悴草桥畔。当年歌骤雨，今日车飞电。

绘图属我题，铺卷泪凝霰。我朝起东方，出震日方旦。

同此神州民，昏姻柯叶遍。小哉洪南安，强分满蒙汉。

阛阓生齿滋，农猎本业断。计臣折扣余，一兵钱一串。

饮泣持还家，当差赎弓箭。乞食不宿饱，敝衣那蔽骭。

壮夫犹可说，市门娇女叹。奴才恣挥霍，一筵金大万。

从龙百战余，幽絷同此难。异学既公言，邪会真隐患。

兴凯入彼界，铁轨松花岸。北归与南渡，故事皆虚愿。

圣人方在御，草茅谁大谏。起我黄帝胄，驱彼白种贱。

大破旗民界，谋生皆任便。能使手足宽，转可头目捍。

易世不敢言，当时亦清晏。武肃坟上松，百亩垂条干。

万柳补成阴，春城绿一片。载酒诗人游，嘉树两家擅。

作者简介：（1850—1899）宗室，镶黄旗人，字伯熙。光绪二年进士。授编修。累迁国子监祭酒。精经史舆地及清代掌故，与缪荃孙、沈曾植称谈故三友。有《郁华阁遗集》、《意园文略》、《雪履寻碑录》。